b'\n_START_ARTICLE_\nStandardizacija\n_START_PARAGRAPH_\nStandardiz\xc3\xa0cija oziroma poenotenje je metoda, katere bistvo je v odstranjevanju odve\xc4\x8dne raznovrstnosti in dolo\xc4\x8danju izena\xc4\x8denosti glede na: kakovost ali kvaliteto, obliko, mere (dimenzije), materiale, varnost, zanesljivost ter \xc5\xbeivljenjsko dobo izdelka. Primer: vsa Evropa uporablja napetost 230 V/50\xc2\xa0Hz (\xc4\x8deprav razli\xc4\x8dne vti\xc4\x8de), enotno GSM telefonijo in uporablja (vsaj uradno) metrski sistem._NEWLINE_Dolo\xc4\x8dena oblika standardizacije je obstajala \xc5\xbee v \xc4\x8dasu antike pri izdelovanju v takratnih manufakturnih delavnicah, predvsem pa je bila najbolj poudarjena in je \xc5\xa1e danes vidna (po arheolo\xc5\xa1kih izkopaninah in \xc5\xa1e vedno vidnih sledovih cest) pri standardni razdalji med kolesi na vozovih (kolotek), ki je vplivala na razdaljo med kolesi \xc5\xbeelezni\xc5\xa1kih vozil. Vendar pa lahko \xc5\xa1tejemo za za\xc4\x8detnika prave industrijske standardizacije tovarnarja Forda v ZDA konec 19. stoletja. Industrijski standardi so se v 20. stoletju raz\xc5\xa1irili po vsem svetu, pri tem je imela odlo\xc4\x8dilno vlogo Mednarodna organizacija za standardizacijo (ISO - International Organization for Standardization) s sede\xc5\xbeem v \xc5\xa0vici._NEWLINE_Industrijski standardi so pocenili izdelavo in izdelke. Predvsem pa so pocenili popravila izdelkov. Bistvena razlika je med tem, ali je za popravilo potrebno kupiti posebni del (na primer vijak) dolo\xc4\x8denega proizvajalca ali pa ustreza standardni del. Ekonomisti zatrjujejo, da so dvignili tudi splo\xc5\xa1ni dru\xc5\xbebeni standard.\n_START_SECTION_\nRazvoj standardov v Evropi\n_START_PARAGRAPH_\nV Evropi so nekak\xc5\xa1ni standardi v obliki "vzorca nastajali \xc5\xbee zelo zgodaj, vendar pa lahko \xc5\xa1tejemo za prvi zapisani standard "Predpis za dol\xc5\xbeino, \xc5\xa1irino in kvaliteto tkanine", katerega je izdal Colbert leta 1660 v Franciji. Naslednji zelo znan predpis za format papirja 210\xc3\x97298, je izdala Francoska revolucionarna ljudska oblast leta 1789. Standardizacija se je nato razvijala v smer povezovanja z znanostjo, zapisovanja kemi\xc4\x8dnih formul, risanja skal za temperaturo - stopinje Celzija - itd. Standardizacija se je vse bolj razvijala vzporedno s trgom in v odvisnosti od ponudbe in povpra\xc5\xa1evanja, individualnih zahtev potro\xc5\xa1nikov glede mer, kvalitete blaga, izbora in okusa. Potrebe na trgu so zahtevale izdelavo novih standardov na osnovah logike, racionalnosti in znanosti. V Franciji, Nem\xc4\x8diji in Italiji se je za\xc4\x8del uveljavljati izraz norma in normalizacija, medtem ko se je v Angliji ustalil izraz standard in standardizacija. V ZDA so prevzeli izraz standard in standardizacija, ki se je zaradi hitrega industrijskega razvoja ZDA raz\xc5\xa1iril po vsem svetu. Rusija je sprejela izraz standard in standardizacija \xc5\xa1ele leta 1927, vendar plansko in sistemati\xc4\x8dno. To so standardi GOST (Gosudarstveni ob\xc4\x8desojuznij standard), ki so zelo \xc5\xa1tevilni in obse\xc5\xbeni, saj zajemajo tako sredstva za proizvodnjo kot \xc5\xa1irokopotro\xc5\xa1ne izdelke in sredstva za nego. Danes so ti standardi \xc5\xbee malo zastareli, vendar so za izvoznike v Rusijo nujni, zlasti za podro\xc4\x8dja z nizkimi temperaturami. V Nem\xc4\x8diji se je standardizacija za\xc4\x8dela mo\xc4\x8dno razvijati pred prvo svetovno vojno. Nem\xc5\xa1ki standardi so imeli oznako DIN (Deutsche Industrie Normen), delili pa so se na: temeljne norme splo\xc5\xa1nega namena in strokovne norme za posamezna strokovna podro\xc4\x8dja. To so bili zelo kvalitetni in precizni standardi, ki smo jih uporabljali tudi v Jugoslaviji in Sloveniji. Danes se ti standardi umikajo, novim slovenskim standardom, SIST.\n_START_SECTION_\nStandardi vodenja kakovosti\n_START_PARAGRAPH_\nStandardi vodenja kakovosti so krovni standardi v vsakem podjetju, organizaciji, industriji, zavodu, dr\xc5\xbeavni instituciji, kar pomeni da morajo imeti tudi dobro pokritost svoje dejavnosti tudi z drugimi standardi, kateri se nana\xc5\xa1ajo na njihovo dejavnost. Strokovnjaki za standardizacijo radi prikazujejo, da je vsako podjetje ali organizacija kot nekak\xc5\xa1na hi\xc5\xa1a, katera ima v temelje vgrajene temeljne standarde, surovin, materialov, energetskih vodov, zidov, konstrukcij, instalacij, opreme, informacijskih sistemov, itd. Zgoraj je streha iz Standardov vodenja kakovosti, kateri omogo\xc4\x8dajo vodstvenemu osebju podjetja, organizacije, institucije vpogled, presojo o dejanskem stanju in delovanju v njih. V\xc4\x8dasih se je v ta namen uporabljala serija mednarodnih standardov ISO 9000, med njimi \xc5\xa1e zlasti standardi - ISO 9001, ISO 9002 in ISO 9003. Leta 2008 je iz\xc5\xa1la nova, raz\xc5\xa1irjena izdaja standarda ISO 9001:2008. Trenutno se uporabljajo standardi ISO 9001:2008 za sisteme vodenja kakovosti, ISO 14001:2004 za sisteme ravnanja z okoljem, BS OHSAS 18001:2007 za sistema varnosti in zdravja pri delu, ISO 50001:2011 za sistem upravljanja z energijo..._NEWLINE_Podjetja, organizacije, institucije obi\xc4\x8dajno poi\xc5\xa1\xc4\x8dejo pomo\xc4\x8d pri zunanjih strokovnjakih - presojevalcih, ki analizirajo stanje in predlagajo ukrepe za odpravo pomanjkljivosti v vseh oddelkih ali procesih v podjetju, organizaciji, instituciji. Obdobje procesa usklajevanja delovanja organizacije s standardi kakovosti je odvisno od stanja v organizaciji in lahko traja od \xc5\xa1est mesecev, do dveh let in ve\xc4\x8d. Standardi se redno revidirajo in se po potrebi izdajo nove verzije. Vsi uporabniki morajo vzdr\xc5\xbeevati register veljavnih ISO standardov. Izrazoslovje uporabljeno v standardih vodenja kakovosti je zbrano in razlo\xc5\xbeeno v posebnem standardu ISO 9000:2005 (prej ISO 8402:1994). Za uporabnike standardov vodenja kakovosti, ki so uspeli delovanje organizacije uskladiti z zahtevami teh standardov je uporaben tudi standard ISO 10013:2001, ki daje napotke uporabnikom, kako si naj uredijo dokumentacijo. Zaklju\xc4\x8dek celotnaga procesa implementacije zahtev standardov pri uporabniku je lahko pridobitev ustreznega certifikata od za to pristojne institucije._NEWLINE_Mednarodni standardi se stalno razvijajo in dopolnjujejo, najbolj je to opazno v skupni standardov vodenja kakovosti, katere uporabljajo razne proizvodne organizacije, razli\xc4\x8dnih bran\xc5\xbe izdelkov. Velke multinacionalke so iz lastnih potreb prilagodile te standarde svojim potrebam tako, da so ustvarile svoje standarde kakovosti v - letalski industriji, avtomobilski industriji ISO/TS 16949, farmacevtski industriji, industriji telekomunikacij, proizvodnji medicinskih pripomo\xc4\x8dkov ISO 13485:2003, organizacijah v prehranski verigi ISO 22000:2005 - Sistem vodenja varnosti \xc5\xbeivil, itd._NEWLINE_Do leta 2007 se je 570 ISO - dokumentov nana\xc5\xa1alo tudi na standarde varstva okolja, povzro\xc4\x8danja in omejevanja okoljskih sprememb. Sedaj se to \xc5\xa1tevilo skokovito pove\xc4\x8duje, zlasti na podro\xc4\x8dju energetike, kjer si strokovnjaki iz raznih podro\xc4\x8dij prizadevajo zmanj\xc5\xa1ati izpuste toplogrednih plinov na minimum.\n_START_SECTION_\nStandardi za za\xc5\xa1\xc4\x8dito potro\xc5\xa1nikov\n_START_PARAGRAPH_\nDa bi raznim skupinam potro\xc5\xa1nikov, slabovidni, gluhi, osebe z omejitvijo gibanja itd. omogo\xc4\x8dili la\xc5\xbeje bivanje, so leta 2001 izdali smernice ISO/IEC Guide 71:2001. Te smernice naj bi bile vodilo pripravljavcem standardov, da upo\xc5\xa1tevajo tudi potrebe tovrstnih potro\xc5\xa1nikov.\n_START_SECTION_\nStandardi za \xc5\xa1portna orodja, naprave in rekvizite\n_START_PARAGRAPH_\nDvajseto stoletje je ustvarilo veliko \xc5\xa1tevilo mno\xc5\xbei\xc4\x8dnih \xc5\xa1portov in izdelkov zanje. Prvi proizvajalci so izdelovali telovadna orodja, naprave in rekvizite brez tipizacije. Raz\xc5\xa1irjenost \xc5\xa1portov je po drugi svetovni vojni zahtevala njihovo standardizacijo in zagotovitev kakovosti. Mednarodna organizacija za standardizacijo ISO je zaradi potreb podro\xc4\x8dja za \xc5\xa1port izdala mednarodne standarde za varnost opreme npr. serijo standardov ISO 20957 z zahtevami za varnost in testnimi metodami za stacionarno \xc5\xa1portno opremo.\n_START_SECTION_\nStandardi za zagotavjanje kakovosti v karierni orientaciji - vse\xc5\xbeivljenjsko u\xc4\x8denje\n_START_PARAGRAPH_\nEvropska komisija je leta 2003 strokovno skupino za vse\xc5\xbeivljenjsko orientacijo kadrov - Lifelong Guidance Expert Group  zadol\xc5\xbeila, da oblikujejo smernice za razvoj kariernih standardov kakovosti, ki jih bodo morali nacionalni standardi upo\xc5\xa1tevati. Trenutno podobne standarde z imenom Matrix  uporabljajo v Angliji.'